
Parlamentul României

Camera Deputaţilor

COMISIA PENTRU ȘTIINȚĂ ȘI TEHNOLOGIE
	

	
	
	


București, 6 februarie 2023
            Nr. 4c-24/204/2022
AVIZ
asupra  proiectului de Lege  privind aprobarea Ordonanței de urgență a Guvernului nr.156/2022 pentru modificarea și completarea unor acte normative în domeniul fondurilor europene
În conformitate cu prevederile art.95 și 117 din Regulamentul Camerei Deputaţilor, republicat, Comisia pentru știință și tehnologie a fost sesizată, spre dezbatere şi avizare, în procedură de urgență, cu proiectul de Lege  privind aprobarea Ordonanței de urgență a Guvernului nr.156/2022 pentru modificarea și completarea unor acte normative în domeniul fondurilor europene, trimis cu adresa nr. P.l.x. 778 din 19 decembrie 2022 şi înregistrată cu nr. 4c-24/204 din 19 decembrie 2022.
Conform dispoziţiilor art.75 din Constituţia României, republicată şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 

Potrivit prevederilor art.61 din Regulamentul Camerei Deputaţilor, Comisia a dezbătut inițiativa legislativă menționată mai sus în şedinţa din 6 februarie 2023.
Proiectul de lege are ca obiect de reglementare modificarea şi completarea unor acte normative, cu impact asupra proiectelor derulate din fonduri europene, respective, Legea nr.500/2002, Ordonanţa de urgenţă a Guvernului nr.82/2022, Ordonanţa de urgenţă a Guvernului nr.155/2020, Ordonanţa de urgenţă a Guvernului nr.124/2021, cu scopul de a clarifica atât mecanismul fluxurilor aplicabile investiţiilor şi proiectelor finanţate din Planul Naţional de Redresare şi Rezilienţă, cât şi rolurile diferitelor structuri implicate. Prin modificările aduse Ordonanţei de urgenţă a Guvernului nr.82/2022, Unitatea Executivă pentru Finanţarea Învăţământului Superior, a Cercetării, Dezvoltării şi Inovării (UEFISCDI) devine partener al Ministerului Investiţiilor şi Proiectelor Europene (MIPE), în calitate de administrator al schemelor de ajutor de stat şi de minimis, pentru investiţii destinate refacerii capacităţilor de producţie, de prestări servicii şi de rezilienţă a IMM-urilor. UEFISCDI va pune la dispoziţie resursă umană suplimentară pentru a sprijini Autoritatea de Management pentru Programul Operaţional Competitivitate (AM-POC) în activitatea de evaluare a proiectelor aferente celor două scheme de ajutor. Astfel, se asigură utilizarea la maximum a finanţării externe nerambursabile disponibile, prin finalizarea evaluării celor 2.517 cereri de finanţare, precum şi încheierea celor 1.450 de contracte de finanţare cu solicitanţii admişi, până la termenul de 31 decembrie 2022. De asemenea, actul normativ prevede modificări ale Legii nr.500/2002, pentru crearea posibilităţii efectuării de plăţi în avans pentru implementarea proiectelor şi acţiunilor finanţate din fonduri europene, inclusiv pentru realizarea în termenele stabilite a ţintelor şi jaloanelor din cadrul PNRR. Se creează cadrul legal pentru facilitarea implementării proiectelor din PNRR destinate informatizării şi digitalizării sistemului judiciar, pentru care Ministerul Justiţiei este beneficiar direct în interesul şi pentru activitatea altor instituţii. În acest fel, se poate realiza achiziţionarea centralizată de bunuri şi echipamente IT, atât pentru instituţiile pentru care Ministerul Justiţiei este ordonator principal de credite, cât şi pentru alte instituţii din sistemul judiciar beneficiare ale proiectelor/investiţiilor aferente I.4. „Digitalizarea sistemului judiciar” din PNRR. Serviciul de Telecomunicaţii Speciale este abilitat să realizeze plăţile aferente achiziţiilor de echipamente şi licenţe necesare, dezvoltarea, administrarea tehnică şi mentenanţa sistemului informatic de management din cadrul PNRR. Prin modificarea şi completarea cadrului legal privind sistemul informatic de management din cadrul PNRR, STS devine furnizor al sistemului informatic de management şi control al PNRR. De asemenea, dezvoltarea sistemului informatic de management şi control al PNRR de către STS se va realiza în conformitate cu planificarea stabilită împreună cu MIPE, Serviciul de Telecomunicaţii Speciale asigurând inclusiv componenta de securitate cibernetică a sistemului, prin Centrul Naţional Cyberint. 
Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ nr.1251/15.11.2022. 

În urma dezbaterilor s-a hotărât, cu majoritate de voturi, avizarea favorabilă a proiectului de lege, în forma transmisă Comisiei pentru știință și tehnologie de către Biroul Permanent.                         
                 PREŞEDINTE,                                           SECRETAR,
                 Dragoș Gabriel ZISOPOL                              Ognean CRÎSTICI

